Frederiksværk, 18.05.2009

Høringssvar vedr. Forslag til Lokalplan 04.69 for et område ved Hermannsgade

By og Land Halsnæs har drøftet ovenstående lokalplanforslag  på bestyrelsesmøde den 13. maj 2009 og har følgende bemærkninger til forslaget:

Halsnæs Kommune blev i 2008 udpeget som Kulturarvskommune af Kulturarvsstyrelsen/ Realdania. I kommunens ansøgning var der lagt vægt på, at kulturarven fremover vil blive brugt ”…ikke blot som en ressource for udvikling af identitet, bosætning og oplevelsesøkonomi, men også som et vigtigt redskab i planlægningen”. Særligt skulle der fokuseres på bl.a.
1	At sikre at byomdannelse og byfortætning sker med respekt for byens historie.
2	At sikre unikke kulturmiljøer og huse.
3	At yde en indsats for at udpege bevaringsværdige bygninger og kulturmiljøer.

Byrådet har også i Kommunens Plan- og Agenda 21 Strategi 2007-2019 forpligtet sig til at leve op til disse mål. 

På den baggrund finder foreningen det utilfredsstillende, at forslag til Lokalplan 04.69 for et område ved Hermannsgade i meget ringe omfang tager stilling til eller sikrer områdets bevaringsværdier og i lige så ringe grad sikrer, at nyt byggeri i området får en karakter og kvalitet, som er bymidten værdig.

Lokalplanen omfatter et område, som ligger indenfor den centrale bymidte i Frederiksværk, som den er udpeget i kommuneplantillægget ”Temaplan for bymidten”. Dermed ligger området også indenfor Kulturarvskommunens absolutte kærneområde, hvor det burde være en selvfølge, at de bevaringsværdier, der måtte være registreres og sikres på omhyggelig vis.

Desværre er der ikke gjort nogen tiltag i den retning ved udarbejdelse af lokalplan 04.69. Der er ikke foretaget en SAVE- vurdering af bebyggelsen og ikke udpeget en eneste bevaringsværdig bygning indenfor området, hvilket medfører, at samtlige bygninger i området i princippet kan nedrives eller ombygges til uigenkendelighed, hvis ejeren måtte ønske det. 

Dette må undre, da lokalplanen samtidigt i sin tekst henviser til K.A Larsens Stiftelses fine arkitektur og rumdannende virkning, og lokalplanen viser adskillige fotos af meget fine bygninger indenfor området (bl.a. Tømmerpladsvej nr. 26 og K.A. Larsens Stiftelse). Forundringen bliver ikke mindre af, at man kan konstatere, at kommunen selv i 1998 har fået udarbejdet en registrant, som udpeger mindst 14 bevaringsværdige bygninger i området, og flere huse i området desuden er omtalt som særligt interessante i bogen ”Gamle huse i Frederiksværk”.  

I det hele taget kan man undre sig over, med hvilket formål lokalplanen er udarbejdet. Af lokalplanens redegørelse fremgår det, at formålet bl.a.er, at give mulighed for at facaden mod
Hermannsgade kan få mere karakter af bygade med 2 etage ejendomme, hvor der kan
indrettes boliger eller liberale erhverv. Der henvises til strategiplanen for Frederiksværk bymidte, som anbefaler, at Hermannsgade/ Peter Falstersvej får en mere bymæssig karakter. 

By og Land finder, at målsætningen om et mere bymæssigt gadeforløb kan være udmærket. Men hvis man ønsker at følge op på denne målsætning, bør der tages fat og strammes op på de steder langs gadeforløbet, hvor den bymæssige karakter mangler. Først og fremmest bør man stramme op på Kvikclys parkeringsplads, som i dag giver gadeforløbet en meget udflydende karakter. Her kunne der være behov for opstrammende bebyggelse eller beplantning langs gadelinien. 
Den del af Hermannsgade, som lokalplanen omfatter, er imidlertid den del, som i dag har mest bymæssig karakter og som rummer den mest interessante bebyggelse langs gaden. Her bør man fare frem med mere lempe og kun udskifte bebyggelse i den takt det er strengt nødvendigt og i øvrigt sikre sig, at den nye bebyggelse, som opføres, bliver af mindst tilsvarende arkitektonisk kvalitet som den, der rives ned. 

Desværre er lokalplanen også helt utilstrækkelig på dette punkt. Der fastlægges kun få og vagt formulerede bestemmelser om den nye bebyggelses udseende. Lokalplanens bestemmelser følger ikke op på de intentioner, som er beskrevet i planen. Der er ingen bestemmelser som reelt sikrer, at ny bebyggelse langs gaden får en udformning, som harmonerer med K.A. Larsens Stiftelse eller den øvrige bebyggelse i bymidten, da det ikke er beskrevet nærmere hvad der menes. Der er ingen bestemmelser som sikrer, at de ”skæve” gård- og havearealer i den øvrige del af området bevares, idet der ikke er noget til hinder for at lægge matrikler sammen eller foretage arealoverførsel.

By og Land finder alt i alt, at det fremlagte forslag til lokalplan 04.69 er alt for løst og lemfældigt udformet til at sikre de målsætninger, som Byrådet har forpligtet sig til i forbindelse med udnævnelsen til Kulturarvskommune og i forbindelse med kommunens Plan- og Agenda strategi 2009. Vi anbefaler, at lokalplanen revideres inden den endelige vedtagelse, herunder at der foretages en opdateret SAVE-vurdering af samtlige bygninger indenfor området, og at der indføjes lokalplanbestemmelser om, at bevaringsværdige bygninger ikke må nedrives eller ændres uden byrådets tilladelse. Desuden bør der udformes strammere bestemmelser for ny bebyggelse, og projekterne for de allerede kendte byggeønsker i området bør fremgå af planen, så offentligheden kan få et reelt indtryk af, hvad der påtænkes i området. Endelig bør lokalplanen med illustrationer og bestemmelser følge op på bymidteplanens visioner om synliggørelse af kanalforløbet i den nordlige del af lokalplanområdet.

Såfremt kommunen måtte ønske det, vil foreningen v.undertegnede gerne være behjælpelig med at udføre en SAVE- registrering for området. 

På vegne af By og Land Halsnæs

Anne Wegener
næstformand